Koolitajad - Hea Energia Keskus
Koolitajad Janno ja Siret Seeder
Alates 2003. a tegelevad Janno ja Siret Seeder Feng Shui (FS) alaste koolituste (seminarid, kursused, loengud, praktikumid), nõustamise ja üritustega. FS teema juurde jõuti lähedaste inimeste terviseprobleemidele lahenduste otsimise kaudu. Aastaid otsiti abi meditsiinist, ka alternatiivmeditsiinist ja kui 1999. aastal esmakordselt FS teadmistega (energia tasakaaluõpetusega) tutvuti ja neid rakendama hakati, kogeti olulisi muudatusi elus. Saades ruumi parendamisest ja FS teadmiste kasutamisest abi ja innustust, mõisteti, et sooviti oma kogemusi edasi anda ka teistele. Esialgu pakuti klientidele kodu nõustamise teenust. Ennast pidevalt täiendades, erialaseid seminare läbides ja uusi kogemusi ammutades, tuldi huviliste soovile vastu ning alustati 2005. aasta kevadel esmakordselt FS alase koolitusega Eestis. 2005. aastast alates tehakse koostööd Tartu Rahvaülikooliga ja 2008. aastast Tallinna Rahvaülikooliga. FS kursused on toimunud ja toimuvad jätkuvalt Paide Täiskasvanute Koolituse juures, Viljandis Hilda Villas ja Pärnus. Tallinnas asub Janno ja Sireti õppeklass Eesti Rahvusraamatukogus, kus toimuvad FS ja idafilosoofial põhinevad koolitused Hea Energia Keskuses aadressil Tõnismägi 2, ruum 2115. Mitu aastat on õpetatud FS’d ruumikujunduses Mainori Kõrgkooli Disainiinstituudi juures.
Suvised koolitusüritused on oma olemuselt looduslähedasemad ja aktiivsemad. Energeetilisi ekskursioone korraldatakse Eestimaa põnevatesse paikadesse. Suvelaagrid rabade keskel Viruna talus ja Hiiumaa väikesaarel Kassaril. Koostöös Tartu Rahvaülikooliga on toimunud suvelaagrid Ruhnu saarel, Hiiumaal, Vormsi saarel, Muhus, Tõstamaal. Lisainformatsioon: seeder.ee
2008. aprillis ilmus raamat „Eesti oma feng shui“, mis oli 2008.a raamatute müügiedetabelis 5-ndal kohal (10300 eks). 2009.a ilmus esimene raamat sarjast „Feng shui ja bagua“, alapealkirjaga „Minu elustrateegiate loomine“. Sarja kuuluvad veel 8 raamatut: “Karjääri ja õigete valikute feng shui”, “Suhete, sõpruse ja armastuse feng shui”, “Perekonna, sugupuu ja mineviku feng shui”, “Raha, rikkuse ja rahulolu feng shui”, “Abistajate, õpetajate ja reiside feng shui”, ” Laste, loovuse ja tuleviku feng shui”, “Teadmiste ja töö iseendaga feng shui”, “Kuulsuse, maine ja hea nime feng shui”. Sarja viimane raamat ilmus 2014. a. kevadel. Sari süveneb FS’is tuntud 8 bagua tsooni energiamaailma – nende olemusse, võimalustesse, tasakaalustamisse ja seda läbi keha, meelete ja vaimu. Lisainformatsioon: https://www.eestiomafengshui.ee
2009. aasta oktoobris korraldati esmakordselt õppereis Hiina. Tegemist oli hoolikalt valitud ja seega ainulaadse marsruudiga, sest eesmärk oli tutvuda sügavuti hiina kultuuri, ajaloo ja FS tarkustega. Reisi kulminatsioon oli püha Taishan mäe külastamine. Iga aastaga kiindumus Hiinamaasse ja hiinlastesse kasvab, aga Idamaade suunal tehakse ka teisi grupireise, millega saab tutvuda: https://seederreisid.ee/
Enesearenduslikke seminare viiakse läbi ettevõtetele, klubidele ja meeskondadele. Vaadatakse täpsemalt firma energeetikasse: kaubamärk, kliendisuhted, ajajuhtimine, tulevikuvisioon, meeskonna potentsiaal, lühistrateegiad, taustanalüüs, väljaspoolt ettevõtet tulev abi ning loomulikult terviklik, rahulolev ja kasumlik ettevõte. Kursustel ja seminaridel kasutatakse lisaks teooriale ka põnevaid abivahendeid ja harjutusi. Populaarsed on vestlusõhtud, kus arutatakse erinevatel enesearenduslikel teemadel ja vaadatakse põnevaid filme.
Hea Energia Keskus on loodud õppija parimaid huve silmas pidades. Koolituskeskkond annab võimaluse olenemata ajast ja asukohast lõpmatu arv kordi õppevideosid vaadata. Tagatud on parem aja planeerimine ja põhjalikum teemade omandamine. Algusaeg on igaühe enda valida. Õppematerjal on põhjalik – videote vahele on monteeritud teemade slaidid: joonised, kirjeldused, pildid jne.
Head õppimist ja enesearengu teed!